Diari Oficial de la Generalitat Valenciana


Sumari del DOGV 7119, del 26-09-2013 (2013/9187)

ORDE 33/2013, de 19 de setembre, de la Conselleria d'Economia, Indústria, Turisme i Ocupació, per la qual s'aproven les bases reguladores dels incentius econòmics destinats al foment del relleu i la cooperació intergeneracionals en el si de les cooperatives i societats laborals valencianes i es fa una nova redacció de l'epígraf lletra f de la base 9, apartat 1, de les aprovades per mitjà de l'Orde 35/2012, de 22 de juny de 2012, de la Conselleria d'Educació, Formació i Ocupació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7119

Data del DOGV
:   26-09-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/9187


Data del document
:   19-09-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 33/2013, de 19 de setembre, de la Conselleria d'Economia, Indústria, Turisme i Ocupació, per la qual s'aproven les bases reguladores dels incentius econòmics destinats al foment del relleu i la cooperació intergeneracionals en el si de les cooperatives i societats laborals valencianes i es fa una nova redacció de l'epígraf lletra f de la base 9, apartat 1, de les aprovades per mitjà de l'Orde 35/2012, de 22 de juny de 2012, de la Conselleria d'Educació, Formació i Ocupació. [2013/9187]  
Dins del teixit empresarial valencià, destaquen per la seua importància quantitativa i qualitativa les empreses d'economia social. Els estudis demostren que, precisament, este tipus d'empreses i els emprenedors que les constituïxen i sustenten constituïxen un dels principals motors per a dinamitzar l'economia, crear empreses inclusives i generar ocupació. També ha quedat acreditada la seua capacitat de resistència enfront de les crisis econòmiques.   
Per això, i especialment en la conjuntura econòmica actual, és convenient que des de les administracions públiques es potencie i es facilite la iniciativa empresarial a través d'empreses d'economia social i treball en comú, així com l'establiment d'un entorn que promoga la cultura emprenedora, així com la creació, el desenrotllament i la continuïtat dels projectes empresarials d'economia social generadors d'ocupació i de valor afegit.  
El suport a la iniciativa emprenedora, al desenrotllament empresarial i a la creació d'ocupació és la lògica comuna que vertebra el conjunt de mesures que s'arreplega en el Reial Decret Llei 4/2013, de 22 de febrer, de mesures de suport a l'emprenedor i d'estímul del creixement i de la creació d'ocupació. Esta norma s'ha articulat com un instrument obert, a la qual poden sumar-se tots aquells que vullguen contribuir amb les seues pròpies iniciatives a fer front al repte de l'ocupació juvenil en qualsevol de les seues formes, també la de l'emprenedoria i l'autoocupació.  
Esta orde pretén sumar-se a estos objectius i aprofundir-los en matèria de treball associat en cooperatives i societats laborals, per mitjà d'una especial actuació destinada a fomentar l'ocupació juvenil i l'emprenedoria intergeneracional, a través d'una sèrie d'ajudes destinades a la generació d'ocupació en empreses d'economia social.  
  
En la tramitació d'esta orde han sigut consultades la Confederació de Cooperatives de la Comunitat Valenciana, la Federació Valenciana d'Empreses Cooperatives de Treball Associat i la Federació d'Empreses Valencianes d'Economia Social i s'ha complit el que establix el Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Així mateix, s'han emés els preceptius informes sobre la necessitat i l'oportunitat del contingut d'esta orde i sobre l'estimació del gasto en què pot incórrer l'Administració per a portar-la a efecte.  
  
En virtut d'això, en compliment d'allò que s'ha preceptuat en els articles 9 i 17 de la Llei 38/2003, General de Subvencions, i fent ús de les facultats que em conferix l'article 28 de la Llei 5/1983, del Consell, i l'article 47 de la Llei d'Hisenda Pública de la Generalitat Valenciana,  
  
ORDENE  
  
Article 1. Aprovació de bases  
S'aproven les bases que figuren en l'annex I, adjunt, que han de regir la concessió d'ajudes destinades a cooperatives de treball associat i societats laborals de la Comunitat Valenciana per al foment del relleu i la cooperació intergeneracional en l'empresa.  
Les esmentades bases contenen la regulació i el procediment a què podran acollir-se els destinataris del règim d'ajudes que s'hi establix.  
  
  
Article 2. Aprovació de normes de valoració de les sol·licituds  
En desplegament de la base 5 i per a la valoració de les sol·licituds presentades, s'aproven les normes contingudes en l'annex II a la present orde, que regiran fins que no siguen modificades per les corresponents resolucions anuals de convocatòria.  
  
DISPOSICIONS ADDICIONALS  
  
Primera. Finançament  
La Conselleria d'Economia, Indústria, Turisme i Ocupació finançarà les ajudes a què es referix la present orde a càrrec del programa pressupostari 315.10, Condicions de Treball, Cooperativisme i Economia Social. Durant els exercicis en què les bases romanguen vigents, es publicaran les dotacions anuals, consignades en els Pressupostos de la Generalitat, amb què hagen de finançar-se.  
L'aplicació i execució d'esta orde, incloent-hi a este efecte tots els actes jurídics que puguen dictar-se per a desplegar-la o executar-la, no podrà tindre cap incidència en la dotació de tots i cada un dels capítols de gasto assignada a l'esmentada conselleria i, en tot cas, haurà de ser atesa amb els mitjans personals i materials de la conselleria competent per raó de la matèria.   
  
Segona. Consideració d'ajudes de minimis  
Les ajudes que es concedisquen de conformitat amb el que preveu la present orde, ho seran en el marc del Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379, 28.12.2006), per la qual cosa es troben exemptes del requisit de notificació i es consideren compatibles amb el mercat comú.  
  
DISPOSICIONS FINALS  
  
Primera. Delegació de facultats  
Per als exercicis 2014 i successius en què es troben vigents les bases aprovades per la present orde, per mitjà de la corresponent resolució de la conselleria competent es realitzarà una convocatòria anual de les corresponents ajudes, la resolució de la qual expressarà també les línies de crèdit que les financen i l'import global màxim que, de conformitat amb el que dispose la corresponent llei de pressupostos de cada exercici, es destinarà a la concessió de les ajudes previstes en estes bases, així com els terminis per a presentar les corresponents sol·licituds d'ajudes.  
  
  
Segona. Facultats de desplegament  
Es faculta el titular de la direcció general competent en matèria d'economia social per a dictar totes les instruccions o resolucions que siguen necessàries o s'estime convenients per a la interpretació, desplegament i execució del que disposa esta orde.  
  
Tercera. Modificació de l'Orde 35/2012, de 22 de juny, de la Conselleria d'Educació, Formació i Ocupació   
Es fa una nova redacció de l'epígraf lletra f de la base 9, apartat 1, de les aprovades mitjançant l'Orde 35/2012, de 22 de juny (DOCV 6812, 06.07.2012), per la qual s'aproven les bases reguladores per a la convocatòria d'incentius econòmics destinats al foment de l'ocupació per a socis en cooperatives i societats laborals, així com per a assistències tècniques i inversions en les esmentades empreses, que queda redactada de la manera següent:  
«f) Les cooperatives i societats laborals assumiran l'obligació de mantindre, almenys durant dos anys, com a soci treballador o de treball, la persona per la incorporació sociolaboral de la qual es concedisca l'ajuda. En el cas que el soci treballador o de treball cause baixa, considerant-se també com a tal el fet que el treballador quede en situació d'excedència, l'empresa beneficiària estarà obligada a substituir-lo per un altre soci pel període que reste fins a completar els dos anys, o a reintegrar les quantitats percebudes, amb els seus interessos de demora, des del moment en què es va produir la baixa. La beneficiària haurà de comunicar la dita baixa a la direcció territorial d'Economia, Indústria, Turisme i Ocupació corresponent, en el termini d'un mes a comptar de l'endemà d'aquell en què s'haja produït.  
La substitució l'haurà de fer una altra persona pertanyent a algun dels col·lectius que puguen ser beneficiaris d'estes subvencions per un import igual o superior al corresponent al soci que ha causat baixa. Esta substitució haurà de realitzar-se en el termini màxim de tres mesos des de la data en què va causar baixa la persona per la incorporació de la qual es va concedir l'ajuda i haurà de comunicar-se a la direcció territorial d'Economia, Indústria, Turisme i Ocupació corresponent en el termini d'un mes, des de l'endemà d'aquell en què es duga a efecte. A esta comunicació s'ha d'acompanyar la documentació acreditativa de l'efectiva integració com a soci treballador o de treball de la persona substituta, i també que acredite les circumstàncies personals i laborals d'esta en virtut de les quals reunisca els requisits establits en estes bases per a substituir el soci que haja causat baixa. No s'admetrà més d'una substitució per a cada soci treballador o de treball subvencionat.  
  
El període de temps en què el lloc de treball no haja estat efectivament ocupat, entre la baixa i la substitució, no computarà als efectes del termini establit en estes bases per a l'obligació de manteniment de l'ocupació.»  
  
Quarta. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
Esta orde, que posa fi a la via administrativa, podrà ser impugnada davant de l'orde jurisdiccional contenciós administratiu en el termini de dos mesos des que es publique en el Diari Oficial de la Comunitat Valenciana, d'acord amb el que disposen els articles 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
València, 19 de setembre de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
ANNEX I  
  
Índex  
  
Capítol I. Disposicions generals  
Base 1. Objecte, àmbit d'aplicació i convocatòria de les ajudes  
Base 2. Entitats beneficiàries, conceptes i gastos subvencionables  
Base 3. Sol·licitud de subvencions  
Base 4. Documentació que s'ha d'acompanyar a les sol·licituds  
Base 5. Criteris per a la concessió  
Base 6. Procediment de concessió  
Base 7. Concessió de la subvenció  
Base 8. Resolució d'incidències i control de les ajudes  
Base 9. Obligacions dels beneficiaris  
Base 10. Justificació de la subvenció.  
Base 11. Quantia de les ajudes i concurrència d'estes  
Base 12. Minoració i resolució de les ajudes concedides  
Base 13. Cofinançament dels fons estructurals de la Unió Europea  
  
Capítol II. Actuacions subvencionables  
Base 14. Actuacions subvencionables  
Base 15. Requisits per a la concessió de les ajudes  
Base 16. Quantia de les subvencions  
Base 17. Documentació específica per a cada classe d'ajuda i subvenció  
Base 18. Liquidació  
  
Bases per a la concessió de subvencions a cooperatives de treball associat i societats laborals per a foment del relleu i la cooperació intergeneracional en l'empresa  
  
CAPÍTOL I  
Disposicions generals  
  
Base 1. Objecte, àmbit d'aplicació i convocatòria de les ajudes  
1. Les presents bases tenen per objecte regular la concessió de subvencions dirigides a fomentar el relleu i la cooperació intergeneracionals en el si de les cooperatives de treball associat i les societats laborals valencianes formades per socis treballadors majors de 45 anys, a través de la incorporació de jóvens a les dites empreses com a socis treballadors, i s'establixen estímuls a la contractació, per part d'estes, de jóvens en situació de desocupació; també s'estimula la contractació, per empreses d'economia social constituïdes per socis treballadors jóvens, de persones desempleades majors de 45 anys i la integració de treballadors majors de 45 anys com a socis treballadors, en les mateixes cooperatives i societats laborals.   
Així mateix, regulen la concessió d'ajudes a cooperatives de treball associat i societats laborals per raó de la creació de la primera ocupació per a jóvens titulats mitjans o superiors.  
2. Les ajudes regulades en les presents bases es concediran únicament a cooperatives de treball associat i societats laborals per a actuacions realitzades en centres de treball ubicats en el territori de la Comunitat Valenciana, amb independència del lloc del seu domicili social o del registre en què figuren inscrites.  
3. Les ajudes que es concedisquen a l'empara de les presents bases tindran la consideració de subvencions públiques.  
4. En compliment del que preveu l'article 23.2 de la Llei 38/2003, de 17 de novembre, General de Subvencions, i de l'article 47.11 del Text Refós de la Llei d'Hisenda Pública Valenciana, i d'acord amb el que establisca la llei de pressupostos de la Generalitat per a l'exercici corresponent, anualment, mitjançant una resolució dictada per la conselleria competent en matèria de cooperatives, publicada en el Diari Oficial de la Comunitat Valenciana, es convocaran les ajudes regulades per les presents bases, i es donarà publicitat de les línies de crèdit i de l'import global màxim destinat, en el corresponent exercici, a la concessió de les ajudes previstes en estes, sense perjuí que este import puga veure's incrementat en funció de les disponibilitats pressupostàries. La convocatòria podrà preveure així mateix la concessió de subvencions sense necessitat d'una nova convocatòria, en els casos en què ho autoritza l'article 58 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol.  
  
Base 2. Entitats beneficiàries, definició de conceptes i gastos subvencionables  
1. Podran acollir-se a les subvencions previstes en estes bases, en els termes i amb les obligacions i càrregues que establixen:   
  
1.1. Les cooperatives de treball associat i les societats laborals integrades per jóvens, en els casos següents:  
1.1.1. Quan formalitzen, per primera o segona vegada, un contracte indefinit, a temps complet o parcial, amb treballadors majors de 45 anys en la data d'alta en la Seguretat Social del dit treballador en l'empresa.  
  
1.2.1. Quan incorporen com a socis persones desempleades, majors de 45 anys en la data de la incorporació.  
1.3.1. Quan incorporen com a socis a treballadors majors de 45 anys, en la data de la incorporació, que hagen estat prèviament vinculats a la beneficiària per relació laboral.  
1.2. Les cooperatives i les societats laborals integrades per socis treballadors majors de 45 anys:  
1.2.1. Quan formalitzen, per primera o segona vegada, un contracte indefinit a temps complet o parcial amb treballadors desempleats jóvens.  
1.2.2. Quan incorporen persones desempleades jóvens, com a socis treballadors de l'empresa.  
1.2.3. Quan incorporen com a socis a treballadors jóvens, prèviament vinculats a l'empresa per relació laboral.  
1.3. Les cooperatives de treball associat o societats laborals, quan incrementen la seua ocupació amb treballadors jóvens, titulats mitjans o superiors, que accedisquen per primera vegada a un treball estable, per mitjà d'un contracte de treball indefinit o la incorporació a l'empresa com a soci treballador.  
  
2. Als efectes d'allò que s'ha establit en estes bases, s'establixen les definicions següents:  
2.1. Empresa en crisi. De conformitat amb el que establixen les directrius comunitàries sobre ajudes estatals de salvament i de reestructuració, d'empreses en crisi (comunicació de la Comissió DOC núm. 244, 01.10.2004), es considerarà que una empresa es troba en crisi si és incapaç, per mitjà dels seus propis recursos financers o amb els que estan disposats a injectar-li els seus accionistes i creditors, d'eixugar pèrdues que la conduiran, si no hi ha una intervenció exterior, a la seua desaparició econòmica quasi segura a curt o mitjà termini.  
2.2. Empresa integrada per jóvens. Es considerarà com a tal l'empresa en què la mitat, almenys, dels seus socis treballadors siguen homes menors de 30 anys o dones menors de 35 anys, considerada la seua edat el dia 1 de gener de l'any en què es produïsca la contractació, incorporació o integració subvencionable.   
2.3. Treballadors jóvens. Es considerarà com a tals l'home menor de 30 anys d'edat i la dona menor de 35 anys, en la data de la seua incorporació com a soci treballador a l'empresa beneficiària o, a falta d'això, en la data de formalització del contracte de treball amb la dita empresa i alta en la Seguretat Social en esta.  
2.4. Titulats mitjans o superiors. S'entendrà per tals els diplomats i llicenciats universitaris o els qui es troben en possessió d'un títol de formació equivalent a qualsevol d'estos o en disposició d'obtindre'l.   
  
2.5. Empresa integrada per majors de 45 anys. S'entendrà que l'empresa està integrada per majors de 45 anys, quan la mitat, almenys, dels seus socis treballadors siguen persones majors de 45 anys, considerada la seua edat el dia 1 de gener de l'any en què es produïsca la contractació, incorporació o integració subvencionable.   
  
3. Amb caràcter general, les sol·licitants hauran de reunir els requisits següents:  
a) Estar legalment constituïdes i inscrites. S'entendrà com a data d'inscripció la de l'assentament de presentació en el registre públic corresponent, sempre que la inscripció es produïsca dins del termini de validesa del dit assentament.  
b) No estar incursa en cap de les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.   
c) Estar al corrent de les obligacions tributàries i de Seguretat Social.  
d) No haver sigut sancionades, mitjançant una resolució ferma, amb la pèrdua de la possibilitat d'obtindre subvencions.  
  
4. Gastos subvencionables. Seran subvencionables els gastos que de manera indubtable responguen a la naturalesa de l'activitat subvencionada consistents en la incorporació del soci o la contractació del treballador, en ambdós casos, amb el compromís de manteniment de l'ocupació durant el temps mínim i obligatori establit en les bases corresponents, sempre que s'hagen produït efectivament en el mateix exercici en què se sol·licite subvenció per esta incorporació o contractació, o en el tercer quadrimestre de l'exercici immediat anterior. En tot cas, caldrà ajustar-se al que disposa l'article 31, apartats tres, quatre, cinc, set, huit i nou de la Llei 38/2003, de 17 de novembre, General de Subvencions.  
  
  
Base 3. Sol·licitud de subvencions  
1. Les sol·licituds per a l'obtenció de les ajudes regulades en estes bases es presentaran en qualsevol dels registres d'entrada dependents de la Conselleria d'Economia, Indústria, Turisme i Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.  
  
2. La presentació de la sol·licitud comportarà l'autorització perquè, en el cas de ser concedida l'ajuda sol·licitada, l'empresa sol·licitant siga inclosa en la llista pública de beneficiaris prevista en l'article 18 de la Llei 38/2003, de 17 de novembre, General de Subvencions, i en l'article 7, apartat 2, lletra d del Reglament (CE) 1828/2006 de la Comissió, de 8 de desembre de 2006.  
  
Base 4. Documentació que s'ha d'acompanyar a les sol·licituds  
1. Sense perjuí de la documentació que, per a cada tipus d'ajuda, s'establisca específicament en la corresponent base, les sol·licituds hauran d'anar acompanyades de la documentació general següent:  
a) Targeta d'identificació fiscal.  
b) Escriptura de constitució de l'entitat, a la qual s'acompanyaran els estatuts vigents d'esta i totes les seues modificacions.  
c) Document nacional d'identitat (llevat que s'autoritze expressament per a la consulta telemàtica de dades relatives a la identificació, que incorpora la sol·licitud segons model normalitzat) i, llevat que la capacitat de representació s'incloga en els estatuts de l'entitat, escriptura de poder, suficient i subsistent per a actuar davant de l'Administració pública en el procediment de concessió de subvencions i ajudes públiques, de la persona o persones físiques que actuen en nom i representació d'una persona jurídica en la subscripció de la sol·licitud. Quan la representació s'haja conferit amb caràcter mancomunat, la sol·licitud haurà de subscriure's conjuntament pels qui, de conformitat amb el que disposa el títol que els concedisca facultats mancomunades, puguen representar vàlidament la sol·licitant.  
d) Declaració subscrita per la representació legal de l'entitat, amb referència a la data de la sol·licitud, de trobar-se al corrent en el compliment de les obligacions registrals o d'una altra índole que estiguen imposades a l'entitat sol·licitant per la legislació específica d'aplicació a esta, segons es tracte d'una cooperativa o d'una societat laboral. Expressament, es farà constar que l'entitat, en cas de comptar amb treballadors per compte d'altri, no sobrepassa els límits legals de contractació d'estos o que ha obtingut l'oportuna autorització per l'excés.  
  
e) Dades de domiciliació bancària, segons el model facilitat a este efecte (model de domiciliació bancària), que s'han de presentar, necessàriament, en dos exemplars originals, de conformitat amb el que establix l'article 5 de l'Orde 18/2011, de 17 de juny, de la Conselleria d'Economia, Hisenda i Ocupació.  
f) Memòria, segons el model, en relació amb l'activitat objecte de la subvenció, que haurà d'arreplegar les circumstàncies que concórreguen en el projecte d'entre les ressenyades en la base 5 i que permeten aplicar els criteris de valoració que serviran de base a la concessió de la subvenció. Si no s'ompli qualsevol dels apartats de la dita memòria, s'atorgarà zero punts en la valoració per al corresponent criteri.   
  
g) Documentació que acredite que el sol·licitant es troba al corrent del compliment de les seues obligacions tributàries i amb la Seguretat Social a l'efecte de ser beneficiari de subvencions públiques, la vigència de la qual s'estenga, almenys, cinc mesos comptats des de la data de la seua presentació.   
En la sol·licitud de subvenció, el sol·licitant podrà optar per autoritzar l'òrgan concedent perquè obtinga de manera directa, a través de certificats telemàtics, l'acreditació de les circumstàncies previstes en els articles 18 i 19 del Reglament de la Llei 38/2003, de 17 de novembre, General de Subvencions, referits al compliment d'obligacions tributàries i al compliment d'obligacions amb la Seguretat Social, respectivament, i en este cas el sol·licitant no haurà d'aportar el corresponent certificat. No obstant això, el sol·licitant podrà denegar expressament el consentiment, i en este cas haurà d'aportar el certificat en els termes que preveu l'esmentat reglament.  
No obstant això, en el cas en què l'entitat no compte amb personal soci o treballador que haja d'estar donat d'alta en el règim general de la Seguretat Social o en l'especial que, si és el cas, corresponga, l'empresa sol·licitant presentarà, necessàriament, una declaració degudament subscrita per la seua representació legal relativa a trobar-se al corrent en el compliment de les seues obligacions amb la Seguretat Social, segons el model normalitzat.  
h) Declaració en què es facen constar les subvencions o ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitat.  
i) Acreditació de no estar incurs en cap de les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions, que haurà d'efectuar-se segons el que disposa l'apartat 7 de l'esmentat article, segons el model normalitzat.   
j) Les cooperatives i societats laborals hauran d'aportar, a més, una declaració sobre totes les ajudes de minimis rebudes durant els dos exercicis econòmics anteriors, així com de les ajudes de minimis rebudes en l'exercici corrent o les d'esta naturalesa que hagen sol·licitat en el mateix exercici i que, a la data de la sol·licitud, es troben pendents de resoldre, segons el model normalitzat.  
De conformitat amb el que establix el Reglament (CE) 1998/2006, de 15 de desembre, de la Comissió (DO L 379 28.12.2006), l'ajuda total de minimis concedida a una empresa determinada no podrà ser superior a 200.000 euros durant qualsevol període de tres exercicis. Esta xifra es reduirà a 100.000 euros per a les empreses que operen en el sector del transport per carretera.  
2. L'entitat sol·licitant haurà de declarar per escrit davant de la direcció territorial d'Economia, Indústria, Turisme i Ocupació corresponent, en el termini de quinze dies computat des de la data en què li siga concedida la subvenció o realitze noves sol·licituds d'ajudes, les noves situacions que puguen produir-se respecte a les circumstàncies a què es referixen les declaracions exigides en les lletres d, f, h i j de l'apartat anterior. L'omissió d'esta comunicació serà causa de denegació de la subvenció sol·licitada o, si és el cas, donarà lloc a la resolució de la subvenció ja concedida, amb els efectes assenyalats en la base 12.2.  
3. Quan la sol·licitud no reunisca els requisits assenyalats en estes bases o els establits amb caràcter general en l'esmentada Llei General de Subvencions, o en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte a esta la documentació que haja d'acompanyar la sol·licitud d'acord amb les presents bases, es requerirà l'interessat, en els termes establits en l'article 23.5 de la Llei 38/2003, General de Subvencions, perquè en el termini màxim i improrrogable de 10 dies esmene la falta o acompanye els documents preceptius, amb indicació que si no ho fa així es considerarà que desistix de la seua petició, prèvia resolució que haurà de ser dictada en els termes que preveu el mateix article 42 de l'esmentada Llei 30/1992.  
  
4. Documents presentats amb anterioritat. En el cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència a què van ser dirigits, la identificació del procediment en què obren i que no hagen transcorregut mes de cinc anys des de la finalització del procediment a què corresponguen.  
5. Sempre que les presents bases no especifiquen una altra cosa, tant la documentació general a què es referix esta base com la que, si és el cas, exigisquen les restants bases, es presentarà acompanyada d'una còpia prèviament compulsada, llevat que es tracte de les declaracions formals que haja d'unir obligatòriament a la seua petició la sol·licitant, de les quals es presentaran, en tot cas, duplicats originals.  
6. Llevat que estes bases determinen una altra cosa, les sol·licituds, memòries i la resta de declaracions que s'hagen de presentar segons un formulari establit a este efecte hauran d'utilitzar per a això els models que es poden obtindre en l'apartat dedicat a les ajudes concretes de què es tracte, dins de l'adreça web de la Generalitat o en la guia Prop de l'adreça .  
  
  
Base 5. Criteris per a la concessió  
1. Per a determinar la concessió i l'import de les subvencions es tindran en compte els criteris de valoració següents:  
a) Ocupació generada en els dotze mesos anteriors a la data de la sol·licitud.  
b) Percentatge de dones en l'ocupació generada.  
c) Contribució a la integració de col·lectius en situació d'exclusió social.  
d) Activitats desenrotllades en el marc dels nous jaciments d'ocupació definits per la Unió Europea.  
e) Incorporació de noves tecnologies de la informació i de les comunicacions.  
f) Desenrotllament de projectes I+D+i.  
g) Incidència en la creació i manteniment de l'ocupació en l'entorn geogràfic en què es duga a terme l'actuació.  
h) Contribució a la millora del medi ambient.  
2. Els criteris anteriors tindran la mateixa importància. Es valorarà cada criteri de zero a deu punts, amb independència de l'orde en què figuren arreplegats.  
3. Podrà prescindir-se, una vegada realitzada la preceptiva valoració de les sol·licituds d'ajuda, de la fixació d'un orde de prelació entre les sol·licituds presentades que reunisquen tots els requisits establits en el cas que el crèdit consignat en la corresponent convocatòria, una vegada finalitzat el termini de presentació, siga suficient per a atendre totes les ajudes sol·licitades. En este supòsit, la resolució de concessió de cada una de les ajudes podrà adoptar-se a partir de la data en què quede completat l'expedient corresponent.  
4. Es delega en el titular de la Direcció General de Treball, Cooperativisme i Economia Social la competència per a establir les normes per a l'aplicació dels anteriors criteris de valoració (annex II) dels expedients d'ajudes presentats per empreses d'economia social, a l'empara de les presents bases reguladores, que haurà de publicar-se en el Diari Oficial de la Comunitat Valenciana.   
  
Base 6. Procediment de concessió  
1. El procediment per a la concessió d'estes subvencions es tramitarà en règim de concurrència competitiva a què es referix l'article 22.1 de la Llei 38/2003, de 17 de novembre, General de Subvencions.  
  
2. El procediment s'iniciarà d'ofici per mitjà d'una convocatòria pública aprovada mitjançant una resolució dictada per la persona titular de la Direcció General de Treball, Cooperativisme i Economia Social, que actuarà per delegació del conseller d'Economia, Indústria, Turisme i Ocupació publicada en el Diari Oficial de la Comunitat Valenciana.  
3. L'ordenació i instrucció del procediment correspondrà a la direcció territorial d'Economia, Indústria, Turisme i Ocupació de la respectiva província.  
4. Una vegada examinades les sol·licituds, estes seran sotmeses a un informe de l'òrgan col·legiat previst en l'article 22.1 de la Llei 38/2003, de 17 de novembre, General de Subvencions, que estarà integrat pels membres següents:  
- Presidència: titular del Servici Territorial de Treball de València.  
- Vocalia: titular del Servici Territorial de Treball de Castelló.  
- Vocalia-secretaria: titular del Servici Territorial de Treball d'Alacant.  
El dit òrgan col·legiat, a la vista de la valoració de cada una de les sol·licituds certificada per la corresponent direcció territorial i de la seua proposta de puntuació, assignarà a cada una de les sol·licituds una puntuació, de conformitat amb les regles de valoració que s'establisquen en desplegament de les presents bases. Excepcionalment, podrà proposar que es prorratege l'import total destinat a finançar les ajudes entre les sol·licituds que, en una mateixa convocatòria, complisquen tots els requisits establits per a accedir a estes, i en este cas no serà exigible que s'assigne una puntuació a cada una de les sol·licituds.  
  
5. L'Administració podrà demanar a l'entitat sol·licitant l'aportació addicional d'altres documents o dades aclaridores que considere necessaris per a resoldre millor sobre la sol·licitud presentada.  
6. La concessió d'estes subvencions estarà supeditada, en tot cas, al compliment dels requisits establits en l'article 9.4 de la Llei 38/2003, de 17 de novembre, General de Subvencions.  
  
Base 7. Concessió de la subvenció  
1. La competència per a resoldre sobre les sol·licituds formulades correspon a la persona titular de la Conselleria d'Economia, Indústria, Turisme i Ocupació. No obstant això, s'efectuen les delegacions següents:  
a) Es delega en els titulars de les direccions territorials d'Economia, Indústria, Turisme i Ocupació corresponents al lloc de realització de l'activitat subvencionada la competència per a resoldre els expedients que es regulen en la present orde d'ajudes, així com la competència per a la disposició del crèdit, el reconeixement de l'obligació i la proposta de pagament, en relació amb els programes d'ajudes mencionats anteriorment. Així mateix, se'ls delega la facultat d'acordar la minoració, revocació, resolució o reintegrament de les corresponents resolucions de concessió dictades fent ús de la dita delegació.  
  
b) Es delega, de la mateixa manera, en els titulars de les direccions territorials d'Economia, Indústria, Turisme i Ocupació esmentats anteriorment la competència per a ampliar els terminis relacionats amb la presentació o correcció de justificacions, reformulació de sol·licituds inicials i per a resoldre totes les incidències que es produïsquen al llarg dels procediments dels respectius programes d'ajudes.   
c) Es delega en el titular de la Direcció General de Treball, Cooperativisme i Economia Social la competència per a dictar les resolucions d'aprovació de reajustaments d'anualitats, quan calga.  
En les resolucions adoptades per delegació, es farà constar expressament esta circumstància.   
2. La concessió i quantia de les ajudes regulades en estes bases estarà condicionada al compliment dels requisits que s'establixen en cada cas i, a més, a l'existència de crèdit pressupostari adequat i suficient amb este fi, de conformitat amb els pressupostos de la Generalitat per a l'exercici corresponent i a la seua convocatòria en eixe exercici.  
  
3. El termini màxim per a resoldre i notificar la resolució procedent serà de sis mesos a comptar de la finalització del corresponent termini de presentació de sol·licituds.  
4. Transcorregut el termini anterior sense que s'haja dictat i notificat una resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana i d'acord amb el que disposa l'article 25.5 la Llei 38/2003, de 17 de novembre, General de Subvencions, tot això sense perjuí que subsistisca l'obligació legal de resoldre sobre la petició formulada.  
5. Les resolucions que es dicten a l'empara de les corresponents convocatòries esgotaran la via administrativa i es notificaran als interessats ajustant-se al que disposa l'article 26 de la Llei 38/2003, de 17 de novembre, General de Subvencions. Contra estes resolucions podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua notificació, de conformitat amb el que establix l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí de la interposició de recurs potestatiu de reposició en el termini d'un mes des de l'endemà de la seua notificació segons els articles 116 i 117 de la Llei de Règim Jurídic de les Administracions Públiques i del Procediment Administratiu Comú, o qualsevol altre recurs que es considere procedent.  
  
6. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a les quals ha de subjectar-se el beneficiari d'estes.   
7. La resolució, a més de contindre les dades de la sol·licitant o sol·licitants a les quals s'haja concedit subvenció, farà constar de manera expressa la desestimació de la resta de sol·licituds, si n'hi ha.  
  
8. Les subvencions a cooperatives i societats laborals previstes en estes bases es concediran, en tot cas, sotmeses al règim de minimis. Caldrà fer constar expressament en la resolució de concessió que tenen el dit caràcter i que es concedixen a l'empara del Reglament (CE) 1998/2006, de la Comissió, de 15 de desembre, relatiu a l'aplicació dels articles 87 i 88 del Tractat a les ajudes de minimis (DO L 379, 28.12.2006).  
  
Base 8. Resolució d'incidències i control de les ajudes   
1. L'òrgan competent per a la concessió de les ajudes regulades en les presents bases resoldrà les incidències que es produïsquen després de la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.  
  
2. L'entitat beneficiària haurà de comunicar la sol·licitud o la concessió d'altres subvencions, ajudes, ingressos o recursos públics o privats que ha sol·licitat o obtingut pel mateix concepte que se subvenciona per mitjà d'estes bases. En particular, les ajudes que es regulen en estes bases són incompatibles amb les subvencions per integració sociolaboral regulades en la base 15 de l'Orde 35/2012, de la Conselleria d'Educació, Formació i Ocupació per la qual s'aproven les bases reguladores per a la convocatòria d'incentius econòmics destinats al foment de l'ocupació per a socis en cooperatives i societats laborals, així com per a assistències tècniques i inversió en les dites empreses.  
3. Correspondrà a les direccions territorials d'Economia, Indústria, Turisme i Ocupació de la Conselleria d'Economia, Indústria, Turisme i Ocupació dur a terme la funció de control de les subvencions concedides, així com l'avaluació i el seguiment del present programa d'ajudes.  
  
4. Per a la realització d'estes funcions s'utilitzaran tots els mitjans que estiguen a disposició de la Conselleria, inclús la contractació amb tercers, i la col·laboració en el marc que siga procedent amb la Inspecció de Treball i Seguretat Social.  
  
Base 9. Obligacions dels beneficiaris  
1. Són obligacions dels beneficiaris:  
a) Realitzar l'actuació que fonamenta la concessió de l'ajuda o subvenció.  
b) Acreditar la realització de l'actuació, així com el compliment dels requisits i les condicions que determinen la concessió de la subvenció i que s'establisquen en la resolució de concessió.  
c) Comunicar a la Conselleria d'Economia, Indústria, Turisme i Ocupació qualsevol modificació que es produïsca respecte a les circumstàncies i condicions tingudes en compte en el moment de la concessió, així com a les obligacions i compromisos assumits pel beneficiari i, en particular, els relatius al manteniment de l'ocupació dels treballadors contractats amb caràcter indefinit, així com de les persones integrades com a sòcies treballadores per a la contractació o la incorporació de les quals es concedix l'ajuda.  
d) Incorporar en totes les manifestacions de promoció i difusió de les actuacions que estes estan, si és el cas, cofinançades pel Fons Social Europeu o pel FEDER, en els termes establits en el Reglament (CE) núm. 846/2009 de la Comissió, d'1 de setembre, que modifica el Reglament (CE) núm. 1828/2006 de la Comissió, de 8 de desembre de 2006, que fixa normes de desplegament, entre estes les relatives a activitats d'informació i publicitat, per al Reglament (CE) núm. 1083/2006 del Consell, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu i al Fons de Cohesió; i la circumstància de la col·laboració de la Conselleria d'Economia, Indústria, Turisme i Ocupació.  
  
e) Sotmetre's a les actuacions de comprovació que efectue l'òrgan concedent, a les de control financer que corresponen a la Intervenció General i els altres òrgans competents en relació amb les subvencions o ajudes concedides, així com a les que puguen efectuar, si és el cas, les institucions amb competències de control sobre les actuacions cofinançades pel Fons Social Europeu o el FEDER, aportant tota la informació que els siga requerida en l'exercici de les dites actuacions i, en especial, l'acreditació que han comptabilitzat amb la deguda separació la quantitat percebuda en concepte de subvenció, de conformitat amb el que establisquen les normes comptables d'aplicació.  
  
f) Les cooperatives i societats laborals assumiran l'obligació de mantindre l'ocupació de la persona o persones per la integració de les quals com a soci o contractació indefinida es concedisca l'ajuda almenys durant el termini de temps que, per a cada una de les ajudes, s'establix en estes bases. En el cas que el treballador cause baixa, considerant-se també com a tal el fet que el treballador quede en situació d'excedència, l'empresa beneficiària estarà obligada a substituir-lo per un altre treballador o soci, segons siga procedent, pel període que reste fins a completar el temps de manteniment d'ocupació a què està obligada o a reintegrar les quantitats percebudes, amb els seus interessos de demora, des del moment en què s'haja produït la baixa. La beneficiària haurà de comunicar la baixa a la direcció territorial d'Economia, Indústria, Turisme i Ocupació corresponent, en el termini d'un mes a comptar de l'endemà d'aquell en què s'haja produït.   
La substitució l'haurà de fer una altra persona pertanyent a algun dels col·lectius que puguen ser beneficiaris d'estes subvencions per un import igual o superior al corresponent al treballador o soci que ha causat baixa. Esta substitució s'ha de fer en el termini màxim de tres mesos des de la data en què va causar baixa la persona per a la contractació indefinida de la qual o per a la incorporació de la qual es va concedir l'ajuda, i haurà de comunicar-se a la direcció territorial d'Economia, Indústria, Turisme i Ocupació corresponent en el termini d'un mes des de l'endemà del dia en què es porte a efecte. A esta comunicació s'ha d'adjuntar la documentació acreditativa de l'efectiva integració com a treballador indefinit o soci treballador de la persona substituta, i també la que acredite les circumstàncies personals, laborals i d'edat d'esta, en virtut de les quals reunisca els requisits establits en estes bases. No s'admetrà més d'una substitució per a cada treballador subvencionat.  
  
El període de temps en què el lloc de treball no haja estat ocupat efectivament, entre la baixa i la substitució, no computarà als efectes del termini establit en estes bases per a l'obligació de manteniment de l'ocupació.  
g) No procedir, durant cinc anys, des del moment de la contractació o incorporació subvencionada, a la transformació de l'empresa en una altra entitat diferent de les beneficiàries d'estes ajudes. L'incompliment d'esta obligació donarà lloc a l'exigència del reintegrament de la subvenció percebuda, amb els interessos des de la data de la percepció.  
h) Facilitar totes les dades i la informació, en qüestions relacionades amb les subvencions concedides, que li siga requerida per la Conselleria d'Economia, Indústria, Turisme i Ocupació, així com comunicar a esta les incidències i variacions que es produïsquen en relació amb aquelles.  
  
i) Mantindre's, durant els terminis assenyalats en els epígrafs f i g, en el compliment de les obligacions imposades per la legislació específica aplicable a les cooperatives o societats laborals, segons siga procedent, i respectar durant eixos mateixos terminis els límits establits per a les dites empreses en relació amb la contractació de treballadors per compte d'altri o, si és el cas, obtindre l'oportuna autorització per a superar-los, si és procedent. L'incompliment d'esta obligació donarà lloc a l'exigència del reintegrament de la subvenció percebuda, amb els interessos des de la data de la percepció.  
j) Les altres establides en esta orde en relació amb alguna ajuda o subvenció concreta, així com les expressament previstes en la corresponent resolució de concessió.  
2. A fi de garantir el compliment de l'obligació imposada en la lletra d de l'apartat anterior, dins dels dos mesos següents a la notificació de la resolució de concessió, la beneficiària presentarà davant de la direcció territorial corresponent la comunicació als treballadors la contractació o la incorporació dels quals haja sigut subvencionada amb fons cofinançats pel Fons Social Europeu que l'ajuda concedida a l'empresa ho ha sigut per raó de la incorporació dels dits treballadors, així com la quantia de l'ajuda i el percentatge en què el FSE participa en el seu finançament. A estos efectes, s'utilitzarà el model disponible en l'adreça web .  
S'acompanyarà també a la dita comunicació una mostra gràfica acreditativa d'haver publicitat que l'operació objecte de subvenció ha sigut cofinançada pel Fons Social Europeu, bé a través de la pàgina web de l'empresa, bé per mitjà de l'exhibició en les seues instal·lacions de cartells o diplomes acreditatius de la seua participació en un programa cofinançat pel FSE, bé per mitjà de la menció en les publicacions impreses de la beneficiària, o en qualsevol altra forma que permeta el seu coneixement per tercers. Als dits efectes, podrà utilitzar-se el model disponible en l'adreça web indicada abans.  
Així mateix, dins dels dos mesos següents a la finalització del termini de manteniment de l'ocupació corresponent a què es referix l'esmentada lletra f de l'apartat precedent, l'empresa beneficiària haurà d'aportar un certificat de la vida laboral del treballador o treballadors per la incorporació o la contractació amb caràcter indefinit dels quals es va concedir l'ajuda, que acredite el seu manteniment durant el termini a què està obligada l'empresa, de conformitat amb el que establixen les presents bases.  
3. Els beneficiaris d'ajudes i subvencions estaran sotmesos a les responsabilitats i al règim sancionador que sobre infraccions en esta matèria establix la Llei 38/2003, de 17 de novembre, General de Subvencions.   
  
Base 10. Justificació de la subvenció  
1. Amb caràcter previ a l'abonament de la subvenció, el beneficiari haurà de justificar haver realitzat l'actuació que fonamenta la concessió de l'ajuda o la subvenció i haver assumit les càrregues i obligacions establides per a esta; per a això, haurà d'aportar la documentació acreditativa que es determina en les presents bases per a cada supòsit d'actuació subvencionable.   
2. Amb caràcter previ a l'abonament de la subvenció, el beneficiari haurà d'acreditar novament trobar-se al corrent en el compliment de les seues obligacions tributàries i de la Seguretat Social a l'efecte de ser beneficiari de subvencions públiques, i estar al corrent en el compliment de les obligacions per reintegrament de subvencions que, si és el cas, se li hagen exigit quan, en el moment de proposar-se el pagament de la subvenció, haja perdut vigència la documentació acreditativa de les dites circumstàncies que s'havia aportat anteriorment a l'expedient; tot això, de conformitat amb el que disposa l'article 34.5 de la Llei 38/2003, de 17 de novembre, General de Subvencions.  
3. En cap cas s'admetran justificants presentats després de l'últim dia hàbil del mes d'octubre. Excepcionalment, l'òrgan concedent podrà ampliar el termini o concedir-lo per a correccions, en els termes establits en la Llei General de Subvencions i les seues normes de desplegament i en l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que el retard obeïsca a causes degudament justificades en l'expedient i no imputables al beneficiari de la subvenció.  
  
  
Base 11. Quantia de les ajudes i concurrència d'estes  
1. L'import de les subvencions concedides no podrà ser, en cap cas, de tal quantia que, aïlladament o en concurrència amb ajudes, subvencions, ingressos o altres recursos procedents de la Generalitat o d'altres administracions públiques o d'altres ens públics o privats, nacionals o internacionals, supere el cost de l'activitat que ha de dur a terme l'entitat beneficiària.   
2. Les ajudes i subvencions establides en les presents bases seran incompatibles entre si i amb qualssevol altres pel mateix concepte o amb la mateixa finalitat. En particular, seran incompatibles amb les ajudes per a la incorporació de desempleats com a socis treballadors o de treball regulades en la base 15 de l'Orde 35/2012, de 22 de juny, de la Conselleria d'Educació, Formació i Ocupació, per la qual s'aproven les bases reguladores per a la convocatòria d'incentius econòmics destinats al foment de l'ocupació per a socis en cooperatives i societats laborals.  
  
3. D'acord amb la normativa comunitària sobre acumulació d'ajudes, el seu import total haurà de respectar els límits fixats pels règims d'ajudes en què s'emparen.  
4. Queden exceptuades d'esta incompatibilitat les bonificacions o reduccions de quotes a la Seguretat Social per incorporació de desempleats com a socis treballadors o de treball en cooperatives o societats laborals, sempre que es respecten els límits establits en la normativa que regule esta bonificació.  
  
Base 12. Minoració i resolució de les ajudes concedides  
1. La modificació, no substancial, de les condicions i els terminis establits en estes bases i en la resolució de concessió, així com l'obtenció després de la presentació de la sol·licitud d'altres ajudes, subvencions, ingressos o fons públics o privats que en conjunt excedisquen els límits establits, podran donar lloc a la minoració de la subvenció concedida.  
2. L'incompliment per part del beneficiari de qualsevol dels requisits, condicions i la resta de circumstàncies que van fonamentar l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions materials establides en la base 9, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la resolució total de la subvenció i l'obligació de reintegrar la totalitat de les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
3. El que disposen els paràgrafs precedents serà aplicable sense perjuí de la possible qualificació dels fets com a infracció administrativa, la qual cosa, si és el cas, donarà lloc a la incoació del corresponent procediment sancionador, de conformitat amb el que establix la Llei General de Subvencions.   
  
Base 13. Cofinançament dels Fons Estructurals de la Unió Europea  
  
Les actuacions previstes en estes bases podran ser cofinançades pels Fons Estructurals en el marc establit per les directrius estratègiques comunitàries en matèria de cohesió econòmica, social i territorial, i pels consegüents programes operatius per al període comprés entre 2014 i 2020.  
  
CAPÍTOL II  
Actuacions subvencionables  
  
Base 14. Actuacions subvencionables  
1. Podran ser objecte de subvenció les actuacions següents:  
1.1. L'ocupació de majors de 45 anys en cooperatives de treball associat i societats laborals integrades per jóvens, per mitjà de:   
a) La formalització per l'empresa d'un contracte indefinit amb treballadors desempleats majors de 45 anys, en la data de la contractació i alta en la Seguretat Social del treballador en l'empresa, sempre que el dit contracte siga el primer o segon que formalitza l'empresa amb treballadors que reunisquen els dits requisits.  
b) La incorporació com a socis treballadors de persones desempleades majors de 45 anys en la data de la seua incorporació com a socis.   
  
c) La incorporació com a socis treballadors de treballadors, prèviament vinculats a l'empresa per mitjà d'un contracte laboral, majors de 45 anys en la data de la seua incorporació com a tals.  
1.2. L'ocupació de jóvens en cooperatives de treball associat i societats laborals integrades per majors de 45 anys, per mitjà de:  
a) La formalització del primer o segon contracte indefinit subscrit per l'empresa amb treballadors desempleats jóvens.  
b) La incorporació com a socis treballadors, en cooperatives de treball associat o en societats laborals, de treballadors desempleats jóvens.   
  
c) La incorporació com a socis treballadors de jóvens prèviament vinculats a l'empresa per un contracte laboral.  
1.3. La primera ocupació de jóvens titulats mitjans i superiors en cooperatives de treball associat i societats laborals, per mitjà de:  
a) La contractació d'estos amb caràcter indefinit.  
b) La incorporació d'estos com a socis treballadors.  
c) La incorporació com a socis treballadors en les cooperatives o societats laborals en què presten els seus servicis en virtut d'una relació laboral prèvia.   
  
2. Les ajudes anteriors no seran aplicables:  
a) A les empreses que operen en els sectors de la pesca i l'aqüicultura.  
b) A les empreses que operen en la producció primària dels productes agrícoles que figuren en la llista de l'annex I del Tractat.   
c) A les empreses que operen en la transformació i comercialització dels productes agrícoles que figuren en la llista de l'annex I del Tractat, en els casos següents: quan l'import de la subvenció es determine en funció del preu o la quantitat dels dits productes adquirits a productors primaris o comercialitzats per les empreses interessades o quan l'ajuda depenga del fet que es repercutisca totalment o parcialment sobre els productors primaris (agricultors).   
d) A les activitats relacionades amb l'exportació a tercers països o estats membres de la Unió Europea, entenent-se com a tals les vinculades directament a les quantitats exportades, a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Quan afavorisquen la utilització de productes nacionals amb preferència sobre els béns importats.  
f) A empreses actives en el sector del carbó.  
g) Per a l'adquisició de vehicles de transport de mercaderies per carretera concedides a empreses que realitzen per compte d'altri operacions de transport de mercaderies per carretera.  
h) A les empreses en crisi.   
  
Base 15. Requisits per a la concessió de les ajudes  
1. Els desempleats contractats amb caràcter indefinit, o que s'incorporen com a socis treballadors, hauran d'estar inscrits en l'oficina d'ocupació, excepte en el supòsit d'integració per conversió d'un contracte previ amb l'empresa en què s'integra com a soci treballador.  
2. Serà requisit necessari que, amb caràcter previ a la sol·licitud, la persona que s'incorpora com a sòcia estiga donada d'alta en el règim corresponent de la Seguretat Social. La data d'alta es prendrà com a referència per al compliment dels requisits assenyalats anteriorment.  
3. No podrà concedir-se esta subvenció quan es tracte d'incorporació de socis treballadors que hagen tingut esta condició en la mateixa empresa en els dos anys anteriors a la seua incorporació com a socis.  
  
4. Només es concedirà subvenció per la incorporació com a soci treballador a una societat laboral quan la persona incorporada subscriga una participació en la societat el valor nominal de la qual no siga inferior a la que tenia qualsevol dels socis anteriors i l'import de la qual no siga inferior a la xifra de 500 euros.  
  
Base 16. Quantia de les subvencions i terminis de manteniment de l'ocupació  
1. Subvencions a cooperatives de treball associat i societats laborals integrades per jóvens:  
1.1. Per formalitzar el primer o el segon contracte indefinit concertat per l'empresa amb treballadors majors de 45 anys. Si la persona contractada és home, 2.000 euros i si és dona, 2.500 euros.   
Esta subvenció comportarà el compromís per part de l'empresa de mantindre l'ocupació subvencionada durant, almenys, els 18 mesos següents a la contractació.  
1.2. Per la integració com a socis treballadors o de treball de persones desempleades majors de 45 anys, es concediran les quanties de subvenció següents:   
- Si el soci treballador té 45 anys d'edat o més en la data de la integració com a tal, però és menor de 55 anys: 6.500 euros.  
- Si el soci treballador integrat té 55 anys o més en la data de la seua integració com a tal, però no arriba als 60: 7.000 euros.  
- Si el soci treballador integrat té 60 anys d'edat o més en la data en què s'integre com a tal: 8.000 euros.  
Les quanties anteriors seran incrementades en 1.000 euros si la persona integrada com a sòcia és dona.  
En estos supòsits, els terminis del compromís de manteniment de l'ocupació subvencionada assumits per l'empresa beneficiària seran els següents, a comptar de la data de la integració de les dites persones com a socis treballadors:  
- 18 mesos per als majors de 45 anys i menors de 55 anys.  
- 24 mesos per als treballadors de 55 o més anys i menors de 60.  
- 30 mesos per als treballadors d'edat igual o superior a 60 anys.   
1.3. Per la integració com a soci treballador de l'empresa d'una persona major de 45 anys, vinculada anteriorment a esta per una relació de caràcter laboral, els imports de la subvenció seran els següents:  
  
- Si el soci treballador té 45 anys complits i és menor de 55 anys en la data de la seua integració com a tal: 3.000 euros.  
- Si el soci treballador té en la dita data 55 o més anys d'edat, però és menor de 60: 3.500 euros.  
- Si el soci treballador compta té 60 anys d'edat o més en la data de la seua integració com a tal: 4.000 euros.  
Les anteriors quanties s'incrementaran en 500 euros si la persona integrada com a soci treballador és dona.  
Les ajudes per la integració de què tracta este punt seran compatibles amb les concedides per la contractació indefinida dels mateixos treballadors, de conformitat amb l'apartat 1.1 d'esta mateixa base, i seran addicionals a les quanties d'estes sempre que la integració com a soci treballador es produïsca durant el període de 18 mesos de duració del compromís de manteniment de l'ocupació o dins del termini del mes immediatament següent a la finalització d'este.  
En tots els supòsits d'este apartat 1.3, l'empresa assumirà el compromís de mantindre l'ocupació durant, almenys, els 30 mesos següents a la integració com a soci treballador, però podrà computar a estos efectes el temps en què haja estat vigent el contracte de treball anterior a la integració com a soci treballador, sempre que aquell contracte haja sigut subvencionat, de conformitat amb el que establix l'apartat 1.1 d'esta base.  
  
2. Subvencions a cooperatives i societats laborals integrades per majors de 45 anys:   
2.1. Per la contractació de treballadors desempleats jóvens, sempre que els dits contractes siguen el primer o segon contracte indefinit formalitzats per l'empresa amb treballadors jóvens:  
- Si el treballador contractat és home, la subvenció serà de 2.000 euros.  
- Si la persona contractada és dona, la subvenció serà de 2.500 euros.  
En els dos casos, l'empresa beneficiària assumirà el compromís de mantindre l'ocupació del treballador subvencionat durant, almenys, els 18 mesos següents a la contractació.  
2.2. Per la incorporació de jóvens a l'empresa, com a socis treballadors, es concediran les subvencions següents:  
- Si el soci treballador integrat és home: 6.500 euros.  
- Si es tracta d'una dona: 7.500 euros.   
En els dos casos, l'empresa assumirà l'obligació de mantindre l'ocupació durant, almenys, els 24 mesos següents a la data de la incorporació.  
2.3. Per la integració com a socis treballadors de persones jóvens anteriorment vinculades a l'empresa per un contracte de treball, les subvencions seran les següents:  
- Si el treballador és home: 3.000 euros,  
- Si la integrada com a sòcia és dona: 3.500 euros.  
Les subvencions d'este apartat 2.3 seran compatibles amb les concedides per la contractació indefinida dels mateixos treballadors, i addicionals a aquelles únicament quan l'empresa s'haja beneficiat de la subvenció prevista en els apartats 2.1 o 3.2 d'esta base per raó de la contractació d'eixa mateixa persona.  
En tots els supòsits d'este apartat 2.3, l'obligació de mantindre l'ocupació tindrà una duració de 30 mesos següents a la data de la integració com a soci treballador, però podrà computar-se per a completar el dit termini el temps que el soci treballador haja estat vinculat a l'empresa per un contracte de treball, en el cas que el dit contracte anterior haja sigut subvencionat d'acord amb el que establix l'apartat 2.1 o en l'apartat 3.2 d'esta base.  
  
3. Primera ocupació jove per a titulats mitjans i superiors, es concediran les ajudes següents:   
3.1. Per la incorporació de jóvens titulats mitjans o superiors com a socis treballadors en cooperatives o societats laborals es concediran les ajudes següents:  
- Si l'incorporat és home: 6.500 euros.  
- Si la persona incorporada és dona: 7.500 euros.  
En ambdós supòsits, l'empresa estarà obligada a mantindre el lloc de treball subvencionat durant, almenys, els 18 mesos immediatament posteriors a la data de la incorporació.  
3.2. Per la contractació amb caràcter indefinit, amb compromís de mantindre l'ocupació almenys durant 18 mesos:   
- Si la persona contractada és home: 2.000 euros.  
- Si la contractada és dona: 2.500 euros.  
  
4. En tots els casos d'ajudes regulades en esta base, les subvencions podran ser concedides, també, quan la jornada de treball de la persona contractada amb caràcter indefinit o del soci treballador incorporat siga a temps parcial, sempre que la corresponent jornada siga, almenys, de 20 hores setmanals. En estos casos, la quantia de l'ajuda serà proporcional a la duració de la jornada respecte de l'ordinària en l'empresa. Excepte prova en contra, es presumirà que la jornada ordinària en l'empresa és de 40 hores setmanals.  
  
Base 17. Documentació específica per a cada classe d'ajuda i subvenció  
1. En els casos en què se sol·licite subvenció, siga per contractació indefinida o per incorporació de desempleats com a socis treballadors a cooperatives de treball associat i societats laborals, s'haurà d'adjuntar:  
  
a) Certificat de l'òrgan corresponent de la societat que incorpore la relació de socis treballadors, fent constar la seua edat en la data d'1 de gener de l'any en què es produïsca la contractació o la incorporació subvencionable.  
b) Document nacional d'identitat del treballador contractat o del soci treballador que s'incorpora, o document equivalent.  
c) Informe de vida laboral actualitzat del treballador contractat o del soci treballador que s'incorpora, acompanyat d'una declaració jurada d'este en què manifeste que les dades que consten en el dit informe es corresponen fidelment amb la realitat (segons el model).  
d) Alta en el règim de la Seguretat Social corresponent del contractat o del soci treballador que s'incorpore.  
e) Informe o certificat de vida laboral actualitzat de l'empresa sol·licitant.  
f) Certificat, o informe, expedit pel Servici Públic d'Ocupació, acreditatiu de la data d'inscripció com a demandant d'ocupació de la persona per la incorporació de la qual se sol·licite l'ajuda i període d'antiguitat de la dita inscripció, excepte quan el treballador vinculat a l'empresa amb contracte laboral de caràcter indefinit s'incorpore a esta com a soci treballador.  
g) Certificat en què es faça constar la data d'alta i permanència com a soci treballador del desempleat incorporat. En el cas de les societats laborals, s'acompanyarà la corresponent escriptura pública en què es documente la subscripció d'accions o participacions, de classe laboral, en quantia suficient per a complir el requisit a què es referix la base 15.4.  
h) Certificat en què es faça constar que el soci treballador que s'incorpora no ha tingut esta condició en la societat en els dos anys anteriors a la seua incorporació.  
i) Quan la contractació o la incorporació del desempleat a una societat laboral es realitze amb jornada a temps parcial, una còpia del contracte de treball. En el cas de contractació o incorporació a una cooperativa, certificat en què es faça constar la duració de la jornada que té fixada la persona que s'incorpora, i el percentatge que suposa sobre la jornada completa.  
j) En el supòsit de treballadors prèviament vinculats a l'empresa per un contracte laboral, còpia del contracte de treball i, si és el cas, resolució de concessió de subvenció per la dita contractació.  
k) Declaració relativa a l'assumpció de l'obligació sobre el termini de manteniment de l'empresa com a cooperativa de treball associat o societat laboral prevista en la lletra f de la base 9.1.   
En els supòsits d'ajudes per incorporació com a socis treballadors de persones vinculades per una relació laboral anterior, haurà d'aportar-se, amb la sol·licitud que es formule, un informe actualitzat de vida laboral del treballador o treballadors per la incorporació dels quals se sol·licite l'ajuda, acompanyat de la declaració jurada del soci requerida en la lletra c anterior.   
Els certificats a què es fa referència en els epígrafs a, f, g, i j d'este apartat hauran de ser expedits pel titular de l'òrgan estatutari a què corresponga la dita funció.  
2. En els casos en què l'ajuda es concedisca per primera ocupació jove, haurà d'aportar-se, a més de la documentació esmentada en l'apartat 1 d'esta mateixa base el corresponent títol de llicenciat o diplomat universitari, o equivalent, o, si no n'hi ha, acreditació d'haver satisfet els drets per a la seua expedició.  
  
Base 18. Liquidació  
1. La subvenció es lliurarà una vegada justificada pel beneficiari la realització de l'objecte de la subvenció.  
2. S'entén justificada la subvenció amb la presentació de la documentació exigida en les bases 4, 10 i 17 d'esta orde.  
  
  
ANNEX II  
  
Normes per a l'aplicació dels criteris de valoració dels expedients d'ajuda presentats per empreses d'economia social, a l'empara de les bases per a la concessió d'ajudes destinades al foment de les cooperatives i societats laborals  
  
Cada un dels expedients de sol·licitud d'ajuda presentats serà valorat per la comissió creada a este efecte per la base 6.4, de conformitat amb les següents:   
  
Normes de valoració  
  
1. De conformitat amb el que disposa la base 5.2 de l'esmentada orde d'ajudes, la puntuació màxima a atorgar per cada un dels criteris que es detallen a continuació serà de 10 punts.  
a) Ocupació generada, es referirà a l'ocupació estable creada per l'empresa sol·licitant en els dotze mesos anteriors a la data de presentació de la sol·licitud. Es distingirà entre socis treballadors o de treball i treballadors no socis, amb alta efectiva en el règim de la Seguretat Social que corresponga i que no hagen causat baixa en la data de la presentació de la sol·licitud. Per este concepte s'assignarà la puntuació següent:  
Per cada treballador contractat amb caràcter indefinit: 0,5 punts  
Per cada soci treballador integrat: 3 punts  
b) Percentatge de dones en l'ocupació generada: S'assignarà de zero a deu punts en funció del percentatge de sòcies treballadores o treballadores contractades amb caràcter indefinit sobre l'ocupació total prevista en l'apartat anterior, segons els trams que figuren a continuació:   
  
Fins al 10 % 1 punt  
Fins al 20 % 2,50 punts  
Fins al 30 % 4 punts  
Fins al 40 % 6 punts  
Fins al 60 % 8 punts  
Més del 60 % 10 punts  
En el cas que l'ocupació femenina indefinida, computable a estos efectes, creada per l'empresa en els últims dotze mesos, no siga superior als quatre llocs de treball, la puntuació assignada es reduirà a la mitat de la que correspondria segons la taula precedent.  
  
c) Contribució a la integració de col·lectius en situació d'exclusió social. En relació amb l'ocupació generada de l'apartat a, l'exclusió social s'acreditarà pels corresponents servicis socials competents, i queda determinada per la pertinença a algun dels següents col·lectius regulats en la Llei 43/2006, de 29 de desembre, per a la millora del creixement i de l'ocupació (disposició addicional segona) (BOE 30 de desembre), i modificats per la Llei 44/2007, de 13 de desembre, per a la regulació del règim de les empreses d'inserció (BOE 14 de desembre):   
  
1. Perceptors de rendes mínimes d'inserció, o qualsevol altra prestació d'igual o semblant naturalesa, segons la denominació adoptada en cada comunitat autònoma, així com els membres de la unitat de convivència beneficiaris d'esta.  
2. Persones que no puguen accedir a les prestacions a què fa referència en el paràgraf anterior per alguna de les causes següents:  
- Falta de període exigit de residència o empadronament, o per a la constitució de la unitat perceptora.  
- Haver esgotat el període màxim de percepció legalment establit.  
  
3. Jóvens majors de 18 anys i menors de 30, procedents d'institucions de protecció de menors.  
4. Persones amb problemes de drogodependència o altres trastorns addictius que es troben en processos de rehabilitació o reinserció social.  
  
5. Interns de centres penitenciaris la situació penitenciària dels quals els permeta accedir a una ocupació i la relació laboral dels quals no estiga inclosa en l'àmbit d'aplicació de la relació laboral especial regulada en l'article 1 del Reial Decret 782/01, de 6 de juliol, així com persones en llibertat condicional i exreclusos.  
6. Menors interns inclosos en l'àmbit d'aplicació de la Llei Orgànica 5/2002, de 12 de gener, reguladora de la responsabilitat penal dels menors la situació dels quals els permeta accedir a una ocupació i la relació laboral dels quals no estiga inclosa en l'àmbit d'aplicació de la relació laboral especial a què es referix l'article 53.4 del reglament de l'esmentada llei, aprovat pel Reial Decret 1774/04, de 30 de juliol, així com els qui es troben en situació de llibertat vigilada i els exinterns.  
  
7. Persones procedents de centres d'allotjament alternatiu autoritzat per les comunitats autònomes i les ciutats de Ceuta i Melilla.  
  
8. Persones procedents de servicis de prevenció i inserció social autoritzats per les comunitats autònomes i les ciutats de Ceuta i Melilla.  
  
S'assignarà la puntuació següent:  
- Per cada treballador contractat indefinit: 4 punts  
- Per cada soci treballador integrat: 6 punts  
  
d) Activitats desenrotllades en el marc dels nous jaciments d'ocupació definits per la Unió Europea. Es valorarà la dedicació de l'empresa a les activitats següents, només quan s'establisquen expressament en els estatuts socials de l'empresa com a objecte social d'esta:  
  
1. Servicis de la vida quotidiana   
1.1. Servicis a domicili: producció i repartiment de menjars a domicili, repartiment de mercaderies a domicili, atenció domiciliària a persones d'edat o acompanyament de persones a l'exterior, centres de dia per a persones de la tercera edat.  
1.2. Atenció a la infància: guarderies, colònies escolars o esportives, activitats extraescolars esportives o atenció durant malalties.  
  
1.3. Noves tecnologies de la informació i les telecomunicacions: telemedicina, aplicacions telemàtiques, comerç telemàtic, accés a la informació (Internet), oci multimèdia, teleservicis, programari especialitzat, teleadministració, suport al teletreball, racionalització de transports públics, etc.  
1.4. Ajudes als jóvens amb dificultats, com ara ajudes a minusvalideses, reinserció de delinqüència o reinserció de la drogoaddicció.  
  
2. Servicis de millora de la qualitat de vida, es consideraran com a tals:  
2.1. Millora d'allotjaments: rehabilitació d'interiors o exteriors d'immobles o manteniment o vigilància d'estos.  
2.2. Servicis de seguretat: vigilància de llocs o instal·lacions, així com televigilància.   
2.3. Transportes col·lectius locals: millora del confort tècnic dels transports col·lectius, informació, vigilància de vehicles, noves formes de transport col·lectiu (associacions locals de bus i taxi, associacions del sector, subministraments, etc.).  
2.4. Revalorització d'espais urbans: manteniment d'edificis públics, remodelació i rehabilitació, actuacions amb elevada utilització d'ocupacions especialitzades que permeten mantindre oficis, etc.  
  
2.5. Comerç de proximitat, adaptant-se als canvis poblacionals o a les noves formes de vida.  
2.6. Gestió de l'energia, estalvi energètic, utilització de noves fonts d'energia o assessorament a l'estalvi energètic.  
3. Servicis d'oci, considerant-se els següents:  
3.1. Turisme: rural, d'aventura, cultural, especialitzat, organització d'activitats i esdeveniments, etc.  
3.2. Audiovisuals: producció o distribució de pel·lícules o TV, televisió interactiva, etc.  
3.3. Valoració del patrimoni cultural: artesans restauradors, centres culturals, difusió cultural (guies, editors, etc.).  
3.4. Desenrotllament de cultura local: potenciació cultural local, difusió i conservació de la cultura local, etc.  
3.5. Esport: gestió de clubs, inserció per l'esport, esport professional, etc.   
4. Servicis mediambientals:   
4.1. Gestió de residus: arreplega, tractament, selecció i comercialització de residus.   
4.2. Gestió de l'aigua: protecció de fonts, neteja de llits fluvials, gestió d'infraestructures, utilització de l'aigua com a element de l'oci, etc.  
4.3. Protecció i manteniment de zones naturals: control de degradació, protecció d'espais, programació de parcs naturals, reforestació, etc.  
  
4.4. Reglamentació i control de la pol·lució, i instal·lacions corresponents: aportació de béns i servicis relacionats amb energies menys contaminants, tecnologies d'economització energètica, etc.  
Puntuació:  
- Si en l'objecte social de l'empresa concorre una activitat de les mencionades: 5 punts  
- Si hi concorren dos o més de les dites activitats 10 punts  
  
e) Incorporació de noves tecnologies de la informació i les comunicacions. Com ara aplicacions telemàtiques, accés a la informació per Internet, comerç electrònic, programari especialitzat, pàgines web, etc. Es valorarà la documentació ?que s'adjunte a la memòria- acreditativa de la incorporació efectuada fins a la data de presentació de la sol·licitud.  
Puntuació:  
- Si s'incorpora una tecnologia, 5 punts  
- Si s'incorporen dos o més tecnologies, 10 punts  
  
f) Desenrotllament de projectes I+D+i: investigació més desenrotllament més innovació. S'acreditarà esta circumstància per mitjà de l'aportació, amb la memòria, de còpia de la resolució administrativa, datada dins dels dotze mesos anteriors al dia de presentació de la sol·licitud, que reconega l'empresa com a desenvolupadora de projectes d'esta naturalesa, amb independència que el projecte o projectes hagen sigut mereixedors de subvencions o altres ajudes públiques.  
Puntuació:  
- Si l'empresa ha sigut reconeguda per l'Administració en l'esmentat termini de 12 mesos com a desenrotlladora d'un projecte d'investigació o desenrotllament o innovació: 5 punts  
- Si li ha sigut reconegut eixe caràcter en dos o més resolucions administratives, en diferents projectes: 10 punts  
  
g) Incidència en la creació i manteniment de l'ocupació en l'entorn geogràfic en què es duga a terme l'actuació: es valorarà primant les ocupacions creades o mantingudes en centres de treball ubicats en les comarques amb menor volum d'ocupació o un nombre més gran de desempleats inscrits, segons el detall següent:  
Puntuació:   
1. Quatre punts: el Camp de Túria, la Plana d'Utiel-Requena, la Vall de Cofrents-Aiora, la Canal de Navarrés, la Costera, el Comtat, l'Alt Vinalopó, el Baix Maestrat.  
2. Cinc punts: els Ports, l'Alt Maestrat, l'Alt Palància, l'Alt Millars, la Marina Alta, la Foia de Bunyol, els Serrans, el Racó d'Ademús  
3. Sis punts: la Ribera Baixa, la Ribera Alta, la Safor, la Marina Baixa, l'Alcoià, el Vinalopó Mitjà.  
4. Huit punts: la Vall d'Albaida, la Plana Alta, l'Horta Nord, València, l'Alacantí, el Camp de Morvedre.  
5. Deu punts: l'Alcalatén, la Plana Baixa, el Baix Vinalopó, el Baix Segura, l'Horta Sud, l'Horta Oest.  
En cas que la creació d'ocupació s'haja produït en centres de treball corresponents a dos o més comarques, s'assignarà la valoració corresponent a la comarca amb major puntuació.  
  
h) Contribució a la millora del medi ambient:  
- Es valorarà la documentació acreditativa d'utilització d'energies renovables en funció de la inversió realitzada per l'empresa en els dotze mesos anteriors a la data de presentació de la sol·licitud d'ajuda, amb la puntuació següent:  
  
De 3.000 a 8.000 euros: 2 punts  
De 8.001 fins a 15.000 euros: 5 punts  
Més de 15.000 euros: 10 punts  
- S'assignarà una valoració de 10 punts quan la sol·licitant presente la certificació de gestió ambiental ISO 14008 o el certificat de verificació mediambiental EMAS (sigles de sistema de gestió i auditoria mediambiental, en anglés).  
- S'assignaran 5 punts en el cas que l'empresa tinga per objecte social, segons els seus estatuts, l'exercici d'activitats directament vinculades amb la millora del medi ambient.